अर्घाखाँची, भूमिकास्थान–९, गवदेका गोपालप्रसाद घिमिरेको दैनिकी माहुरी रेखदेखमै बित्छ । २० घारमा माहुरीपालन गरेका उनले सोचेजस्तै उत्पादन भइरहेको बताए । तर, उनलाई महले बजार पाउँदैन भन्ने चिन्ता छ । ‘अहिलेसम्म त गाउँमै मह बिक्री भएको छ,’ उनले भने, ‘यसलाई बढाउँदै जाँदा बजार नपाइने हो की भन्ने चिन्ता छ ।’ उनले माहुरीपालन थालेको पाँच वर्ष भएको छ । यसअघि उनी भारतमा रोजगार गर्थे । उनले स्वदेशका युवालाई रोजगार दिन यो व्यवसाय थालेका हुन् । उनको सिको गाउँलेले पनि थालेका छन् । ‘गाउँमा केही छैन भनेर युवाहरू विदेसिने क्रम बढ्दो छ,’ उनले भने, ‘मन हुने हो भने जस्तोसुकै व्यवसाय पनि गर्न सकिन्छ ।’
